khistorydata/jeongjo-sjw-relations huggingface dataset:
정조 4년
鄭志儉啓曰。獻納金翊休。疏批已下。待開門一體牌招。何如。傳曰。允。
정조 4년
以禁衛營從事官望。傳于鄭志儉曰。軍色。比餉色爲尤重。一營財用。專靠是色。惟其出入之際。審覈操切。在於郞官之綜明守法。必須久任。然後庶可責成。亦得以諳鍊。況與凡將官差代有異。不可拘於三日之限。如有可以請仍之人。依兵曹一二軍色例。使之草記請仍事。分付他營。准此擧行。
정조 4년
行都承旨李𡊠。左承旨徐有防。右承旨朴祐源。左副承旨李養鼎。右副承旨吳大益。同副承旨鄭志儉啓曰。臣等卽伏見傳敎下者。十行絲綸。丁寧懇惻。責躬之意。求助之敎。有可以格天心而聳群情。實非如臣等膚淺之見。荒蕪之辭。所可對揚其萬一。而今於代草之命。實有所萬萬不敢奉承者。直以原傳敎。頒布中外之意。敢啓。答曰。知道。代草之敎。固知近於應文。而古例不可廢。果有是敎矣。
정조 4년
行都承旨李𡊠。左承旨徐有防。右承旨朴祐源。左副承旨李養鼎。右副承旨吳大益。同副承旨鄭志儉啓曰。嗚呼。秋冬之際。雷之告異。凡三至矣。始焉甚微。今則稍著。始焉在夜。今則以晝。天之於殿下。其警動之戒告之者。何其丁寧諄複之至此耶。噫。人君之事天。如孝子之事親。必也聽於無聲。察於無形。然後方可以盡底豫之道矣。方雷之微發也。天意蓋欲殿下之聽無聲察無形。而殿下所以應之者。猶有所未盡。故至再至三。申申眷顧。由微而至著。從夜而爲晝。噫嘻。可不懼哉。目下消弭之方。惟在於君臣上下。十分震惕。痛祛前日之玩揭。以答上天之申警。臣等雖甚愚迷。不足以仰裨萬一。而區區憂愛之忱。有不能自已。敢此略陳焉。宋臣司馬光有言曰。人君大德有三。曰仁。曰明。曰武。伏惟我殿下。御下以寬。愛民以誠。接物之際。雖愚必容。折獄之時。雖微必愼。惻怛之念。常恐一夫之失所。字惠之恩。佇見萬民之浹肥。可謂仁之至矣。而寬假之失而或流於姑息。慈諒之過而或偏於曲貰。罪關綱紀而乍罰旋解。事係隄防而多弛少張。使不能小懲而大戒。或反有陷於重辜。則無乃殿下雖有行仁之心。未盡行仁之道而然歟。惟我殿下。睿知首出。卓越百王。萬幾之煩而無微不察。兆民之衆而無遠不燭。辨析義理而學問洞見於天人。分別淑慝而情僞莫逃於淵鑑。可謂明之至矣。而英睿太過而或欠於察邇。繁細不遺而或近於忽大。量同天地而間欠包涵。光合日月而時有遺照。文理密察之工。反有損於全體大用之學。無乃殿下。雖有聖明之德。未臻高明之域而然歟。惟我殿下。奮勵神智。摠攬權綱。天討克行而亂逆次第殄滅。太阿在手而權奸一朝屛黜。乾剛赫然。有罪咸服。則可謂武之至矣。而群凶尙保首領。義理晦塞。巨魁偃息田里。神人共憤。民心無底定之日。國勢有阽危之歎。誅亂討逆之擧。乃反歸於當斷不斷之科。無乃殿下。雖有神武之姿。或欠英武之威而然歟。噫嘻。宋臣之進戒於其君。不過此三字。而至謂三者。兼備則國治。闕一則衰。闕二則危。此豈獨當時之格言。抑亦爲今日之良規。惟我殿下之於三德。由前而言。則無闕而兼備。由後而言。則有欠而未盡。然則上天之警告我殿下者。將欲使殿下。必從其未盡處加勉也耶。臣等方以宋臣之言。爲殿下誦之。而此際責躬求助之敎下矣。上下累百言。丁寧懇惻。不待唐臣十漸之戒。而已有成湯六事之責。有足以仰格天心。亟消災沴。臣等聚首奉讀。實不勝欽仰感歎之至。噫。凡此聖敎中諸條。實是當今之痼弊。國事朝象之莫可奈何。職由於是。則何非群下之罪。而殿下皆引以爲咎。大哉言乎。臣不敢更事臚塵。而分而言之。則膏盲之證。雖爲十條。摠而論之。則醫治之方。不外三德。殿下毋患十條之爲弊。益勉三德之未盡。仁而盡仁之術。明而盡明之用。武而盡武之勇。則上自紀綱之不立。下至是非之不公。其將不日丕變。綱擧目張而國勢底磐泰之安。朝著臻和平之域。人事修於下而天心悅於上。轉災爲祥。此其會也。惟殿下念哉。答曰。知道。卿等所引三德。可與思傳三達德表裏看處。又是元輔惓惓懃懃於筵席者。予自在代聽。作爲受用之三字符矣。卿等之言。又及此。克明三德。則何憂乎十弊之不祛。矧當修省之日。第切觀省之思也。
정조 4년
領議政金尙喆。左議政徐命善。右議政李徽之箚曰。伏以節屆冬令。日候太溫。非時之雨。固已乖常。而朝來殷殷之數聲。又有靑臺之奏矣。在收聲之後。一猶可愕。其況至再至三。又況此純陰之月乎。以聖上對越之誠。前此責勉之敎。非不申複勤懇。而上天警告之若是諄諄者。此曷故焉。噫。古人豈不云乎。敬天之怒易。敬天之休難。天怒宜若可憂而以爲易。天休宜若可喜而以爲難。何哉。誠以憂則懼心生。怒可轉而爲休。喜則玩心生。休或轉而爲怒。雖以天休之可喜。而尙不可玩。況於天怒之時。其豈可玩而不憂也。若臣等危治怨明之心。以今言之。無乃朝廷少事而淵衷。或有所暇豫耶。小大狃安而人心或有所恬憘耶。前後喉院之啓。論思之箚。豈無切中時病。仰補袞闕者。而雖有體念之敎。未見採納之效。朝象之玩愒。臺風之委靡。今日如昨日。今月如去月。則何望乎高穹之孚格。災沴之消弭乎。漢之賈誼。當文帝最盛之時。陳治安之策。而有厝火積薪之喩。宋之蘇洵。當仁宗最盛之時。獻審敵之策。而有弊船深淵之言。蓋其眷眷先事之慮。不但當時之格言。亦豈非今日之龜鑑乎。伏願聖上。奮發鼎盛之志氣。使綱紀日肅而擧措日正。建立朝廷之規模。使人才收拾而世臣凝萃。內而奬謇諤。以張言路。外而嚴廉訪。以勵吏治。則安知不爲治化之助而修省之要乎。惟我殿下。莫曰言之冗腐而加之意焉。噫。臣等之每每策免。誠有蹈常襲故之愧。而顧今召災之端。亶由於輔相不職。至尊獨勞。則其敢諉之以應文當退不退。一味晏如。徒以煩瀆之支離。不思所以自處乎。玆敢聯陳短箚。冒死申籲。倘蒙斥退臣等。亟卽改卜。則此實應天以實之道。臣等無任屛營祈叩之至。取進止。答曰。省箚具悉卿等之懇。纔下求言之敎。續見卿等之箚。天怒天休。憂喜難易之說。在予可作頂門上針也。賈生蘇子。積薪深淵之喩。在予可作他山之石也。一則格言。一則至論。擬之座右之銘。用替丹扆之箴。紙尾控讓。不能無个个於卿等者。奈之何不念協理之義。有此蹈循之語耶。卿等卽起視事。以盡財成輔相之責也。仍傳曰。此批答。遣史官。傳諭于時任大臣。
정조 4년
行大司諫洪檢箚曰。伏以今日之雷。又何爲而作也。旣發於秋冬之交。復警於剝牀之節。其響雖微。其機則著。可見不大聲以色。而丁寧有諄複不已之意也。向者我殿下。惕然戒懼。恤焉反省。責躬而下減膳之命。敷心而降求助之音。大哉王言。溢於辭表。竊庶幾格回上天。導揚和氣。而今玆之雷。式月疊生。殆若申之又申。警告彌至。抑殿下所以應天以實之方。或有所未盡而然歟。人君事天。如子之事父。雖在天心底豫。祲沴不作之時。必以視無形聽無聲之道。洞洞存着於方寸之地。然後天可必而災可弭矣。臣未知我聖上。當平常燕蠖之中。穆然高拱。一心對越。出一令行一事。必曰是合於天乎否乎。無災而恒若有災之時乎。鳴呼。禮樂刑政。何莫非帝王爲治之具。而惟是刑政。所關於人國者。重且大矣。當誅而不之誅。當罪而不之罪。則其爲害。以至於法紀紊而變怪生。變怪生而國不可爲爾。噫噫。情節如鄭妻。窮凶如龜柱。而殿下以私恩而不置辟。使之尙今假貸於海島。其餘諸賊。因此得以偃息自在。是可曰國有法。而亂逆知懼乎。矧彼洪國榮。殿下寵遇於渠。倚毗於渠者。果何如。寵之隆而驕恣生。毗之過而權柄移。遂至於擧一世惴惴焉怵其勢焰。莫敢誰何。其暗地滔天之惡。乃至於沮遏宗社大計。求之古今。寧有如許逆節。而殿下不加之典刑。猶復容護之曲庇之。及其處分也。乃以還歸二字爲勘斷。如此而尙何望其廓揮乾斷。明正王章。以洩國人之憤哉。至如柱翼事。其凶悖情狀。殿下亦已照燭無餘。而設鞫之請。至今靳持。臣愚死罪。竊以爲此亦由我殿下當斷而不斷之致也。噫。彼天道。好生。地固好生。肅殺。時固肅殺。而殿下則反於肅殺之處。欲施好生之仁。不幾近於反常者乎。夫刑法反常。則無怪乎乖氣之致異也。伏願聖明。察微於天人之際。體象於奮發之機。竝允公共之群請。仰答仁愛之垂警焉。取進止。答曰。省箚具悉。方切戒懼之思。卿可應旨悉言也。
정조 4년
獻納金翊休疏曰。伏以臣忝叨經幄。厚招臺言。黜伏田野。追訟愆尤。千萬不自意。收敍之恩命誕降。納言之除旨繼下。臣實惝怳震惕。有若枯荄之逢雨。蟄蟲之聞雷。負罪賤臣。何以得此。手奉除書。自不覺感涕之被面也。噫。伊日筵中。姜忱之所懷出。而柱翼之窮凶情節。綻露無餘。臣職在論思。竊不勝驚駭憤惋之至。所當直請嚴討。而請拿之論。旣發於執法之地。臣誠愚迷。只幸其得情正法。當爲該府次第擧行之事。而倉卒之際。未及挺身進前。懲討之地。不能加請極律。以致責敎截嚴。繼而大僚請罷。倉黃逬出。悚懍無地。惟彼憲臣一疏。聲罪狼藉。遣辭危怖。隱然驅人於緩討之科。心骨俱寒。寢夢猶驚。臣所自悼者。丁酉參鞫以後。出入三司。非止一再。以疏啓而論之。因文義而陳之者。惟是懲討一事。而誠淺辭拙。未回天聽。元惡大憝。尙逭王章。馴致凶孽。接跡跳踉。一則臣罪。二則臣罪。情外之言。尙切悸恐。自靖之義。惟甘屛伏。其何敢抗顔冒據於言責之地。以犯無忌憚之誅哉。縮伏累日。進身無路。玆敢略暴血懇。仰瀆崇聽。伏乞聖明。特降威罰。亟許鐫削。以爲人臣不職者之戒焉。臣不敢以臺職自居。而愚衷耿耿。有難泯默。敢此附陳焉。噫。今日之雷。又何爲而發也。當此閉藏之月。顧彼轟燁之災。至再至三。可驚可愕。有若面命而耳提者然。仁天之警告我殿下者。在此。玉成我殿下者。在此。庸詎非我殿下大警動大振作。以爲轉災爲祥之一大機會也耶。每當玄穹降災。靑臺報警。重宸降求言之明旨。大臣引責免之故事。銀臺陳啓。玉署上箚。警惕之方。修省之道。靡不用極。言足聽聞。雖由此而風雨熄災。星雲呈瑞。特一轉移間事。而畢竟朝廷之上。悠泛度日。因循過時。了無一政一令之可以仰答天譴。上之所以汲汲求助之辭。下之所以勤勤陳勉之章。反歸於一場閑說話。如是而尙何望其天心底豫。休祥沓至耶。臣愚死罪。竊以爲應天以實不以文。臣不敢張皇辭說。以作應文之具。而若言其弭災之方。則不必他求。惟在於我殿下方寸間誠實底道理。伏願殿下。勉勉焉實地加工。孜孜焉實心做去。對天恤民之誠。有災無災。少無間斷。今日發一號而以實。明日行一事而以實。以至於實德輝光。實效彰著。則殷桑之自枯。宋星之退度。不必專美於古矣。抑臣尤有所憂憤者。合辭幾年。諸逆未誅。將至於國不國人不人。而未有能碎首宸陛。亟行天誅者。此固群下之罪而當斷不斷。亦豈不有欠於大聖奉天討用五刑之義哉。昔朱夫子冬雷詩曰。我願君王法天造。早施雄斷答群心。然則今我聖上之法天造而答群心者。莫過於誅討凶逆。而廓揮乾斷。特允臺請。今時則然。臣敢以朱夫子之詩。爲殿下誦之。惟聖明垂察焉。答曰。省疏具悉。所陳當留意。爾其勿辭察職。
정조 4년
校理柳孟養朴天行。副校理洪明浩。修撰洪文泳李兢淵箚曰。伏以臣等。謹按震之象曰。洊雷震。君子以恐懼修省。噫。今玆之雷。亦已洊矣。迺者聖心惕厲。責躬之敎。減膳之命。丁寧懇惻。有足以底豫天心。而。曾未幾日。又示之以疾威。諄複再三。殆若耳提而面命。此曷故焉。噫。發於心者爲恐懼。見於事者爲修省。纔恐懼便修省。卽所以盡畏天之實也。臣等未敢知殿下。過災之後。所以自修者爲何事也。自省者又何事也。凡人之情。常則易狃。近年以來。雷異荐至。每當秋冬之交。便同常有之事。上則按例而自責。下則襲套而仰規。上下泄泄。了無眞實惻怛之意。爲盡孚格消弭之責。則劉陶所云震蝕不有損於聖躬者。此先正之所以惓惓於箚奏。而正宜更誦於今日者也。噫。試以臣等前日所仰勉者言之。進德莫要於典學。而作輟之歎猶復如前。補闕莫急於來諫。而含默之風亦復如前。至於討國賊之莫可少緩。恤民隱之在所當急。而誅殛之典尙此靳持。字惠之澤。猶未下究。一日二日。玩愒爲常。汔未見一政一事之亟警惕。大振作。有可以答天譴而迓天休。則不幾近於劉陶之言乎。此之謂恐懼不以實也。修省不以實也。今天之動威。安得不荐臻乎。詩曰。敬天之怒。毋敢戲豫。伏願惕然改圖。益加奮勵。對越之誠。毋懈於淵濩之中。省察之念。恒存於施措之間。深戒恬嬉之習。亟修振刷之政。則轉災爲祥之機。不越乎斯。惟殿下懋哉懋哉。取進止。答曰。省箚具悉。纔布肝膈。冀聞讜論。爾等之箚踵到。而言可謂略已盡矣。思欲反省也。
정조 4년
大司憲金夏材疏曰。伏以臣空疎鈍劣。百無攸當。且有狗馬之疾。少經勞悴。輒致增劇。論其病形。上以頭目眩暈。下以腸胃虛脫。種種雜症。猥不敢陳。度不可以完人自處。然含恩畏義。苟可以筋力爲禮者。靡不竭蹶而盡之。頃日親享時陪從之後。又添阿睹之疾。赤膜被瞳。冷淚如瀉。閉目昏昏。跬步難進。人臣之恒言曰。勤勞奔走。爲一分報效之道。顧臣病孱。亦無其望。撫躬自悼。彌切兢惕。不意憲長之命。辱降此際。噫。出入禁闥。補闕拾遺。乃昔賢之所願也。若臣則初無言議之可取。只有疾病之難强。向以諫職登筵也。乃蒙聖鑑之俯燭。曲賜恩遞。得以調息。然螻蟻微軀。亦何敢望每煩軫念乎。抑臣於春間。叨忝是職也。愚迷顚錯。自速嚴敎。至今追思。惶汗浹背。雖無賤疾之危苦。僨誤之地。理難復冒。屢積逋慢。悚蹙靡措。玆敢略入文字。仰瀆崇嚴。乞降威罰。以肅朝綱焉。臣雖不以言責自居。而區區秉彝。消鑠不得。敢此附陳焉。鳴呼。匪時之雷。逐年斯生。責躬求言。愈往愈摯。而未聞消弭之責。有可以當聖心。至尊獨憂於上。世道日趨於下。豈不凜然而心寒哉。噫。人事失於下而後。災異現於上。近日三司之所爭執。皆是天討之所必加。而上下相持。狃於姑息。今天安得不動威以警之哉。向來宮省失火之變。亦豈非可驚可愕之事。而三司之地。汔無陳戒之言。臣竊惜之。昔高堂隆王朝。皆當宮禁失火之時。極陳修省之方。其言有曰。雖曰由人火。寧知非天譴。此豈非今日所可法耶。伏願聖明。先從方寸之間。懋昭對越之工。屢省厥躬。愼乃攸止。以爲答天警召和氣之道焉。臣於目下事。有不容泯默者。我國之於彼人。金繒往來。今已百餘年矣。雖以畏天圖存之意。有此卑辭厚幣之擧。而凡賓禮饗禮之間。與前日事大。迥然不同。伏聞今番冬至使行之外。又出別使而發行。日字相距不一旬。臣雖未知聖意攸在。而沿路之冠蓋相望。列邑之供億旁午。國用漸耗。民力益困。非細事也。伏願亟寢成命。依前以冬至使兼行。以省一分之弊焉。且聞表文之式。視前漸隆。贊揚之際。或以堯舜孔子之名言。容易加之。此豈先正所云忍痛含冤。迫不得已之意哉。區區過計。以爲彼國。若代之無厭之慾。一反今日之爲。則將何以繼其後耶。伏乞更加三思。歲幣之外。勿加其數。爰命詞臣。文字之式。只按舊例。以慮後弊。以存防閑焉。臣按禮。天子諸侯。各有掌獸之官。納其牷牲而視之。擇其毛而卜之吉。然後養之。是故牛夜鳴則庮。羊冷毛則毳氈。所以重血食而循軌物也。以今番冬享牲省時事言之。牲牛放逸。直奔御前。玉體驚動。大祝失措。此莫非養之不豫。致此疎虞也。且詩稱淸廟。朱絃疏越。一唱三歎。顧今雅樂殘缺。古制雖難猝復。而今日堂上堂下。軒架之樂。煩促大甚。以臣所聞參之。數年之前。則節奏不啻轉急矣。伏願申命牲官曁樂官。使之養有素而講必明。俾音調疏緩。犧牲馴擾焉。近者康陵案山偸埋之事。誠一變怪。雖以間於衆塚。得免如法抵罪。而銘旌之冒贈誥其犯甚重。不可尋常看過也。蓋奸民蠢氓。惑於風水之說。往往有壓勝求福之擧。安知後來無漢釋之之所慮乎。臣素疾堪輿之術。茫昧不經。誤人甚多。或被有識者排觝。則必引程朱所論以文之。噫。程朱所論。不過愼擇君親體魄所藏安寧之地耳。曷嘗如近世地師所云某地出某公。某地出某卿乎。且國典山訟之法。略倣周制。墓大夫之規。而條例不一。眩於擧行。甚至百般圖囑。枉法循情。決諸西則西之。決諸東則東之。低昂之間。流弊滋甚。乞命京兆及諸道。續典山訟條法例之不齊者。悉加稟裁。更頒新制。仍就地家陰陽之書。焚其妖誕之方。禁其誑誘之習。以定民志。以嚴國典焉。答曰。省疏具悉。寂然之中。有此無隱之說。謂之差彊人意可乎。上段諸條。當留意。其次數件。事係不可洩。亦有相左者矣。末段事。申飭攸司。至於焚方書事。擧措不容易。不允。卿其勿辭行公。
정조 4년
庚子十月十六日辰時。上御誠正閣。禮房承旨入侍時。左承旨徐有防。假注書曺亨壽。記事官徐龍輔李集斗。以次進伏訖。上曰。今日殿講入參人員。爲幾人乎。有防曰。擧案方修整以入。而其中二人。以臺職懸頉。李東稷。則方在削職中。不參矣。命書傳敎曰。未下直守令。使之當日辭朝。命退。承史以次出。
정조 4년
庚子十月十六日辰時。上御宣政殿。專經不通文臣。殿講入侍時。行都承旨李𡊠。左承旨徐有防。右承旨朴祐源。左副承旨李養鼎。右副承旨吳大益。同副承旨鄭志儉。假注書曺喜有曺亨壽。記事官洪光一。編修官文采五。先四拜後。試官奎章閣直提學鄭民始徐浩修。修撰林濟遠。副司果朴天衡。四拜。而以次進伏訖。上曰。今日則講員差小。卽當暫考。注書斯速呼名以入。亨壽。承命呼入講員。以次進講。上曰。當該引儀汰去。其代。以有唱才人。各別擇差。上命書傳敎曰。近來中官之不畏法。不無復循前習之慮。當該中官。竝拿處。從重勘律。中官金相澤。亦令拿處。出傳敎考講訖。上曰。注書前望單子入之。仍命退。諸臣以次退出。。
정조 4년
庚子十月十六日午時。上御誠正閣。軍士房承旨入侍時。右承旨朴祐源。假注書曺亨壽。編修官文采五。記事官徐龍輔。以次進伏訖。上曰。今日不通人中。上下番翰林。則渠輩供劇之餘。固無讀書之暇。今又不通。容或無怪。且春秋之以經筵吐音應講。似甚不易。今番則不可無參恕之道。金載瓚李集斗等。不通禁推傳旨。以分揀書出。命退。承史以次出。
정조 4년
庚子十月十六日未時。上御誠正閣。左承旨同副承旨入侍時。左承旨徐有防。同副承旨鄭志儉。假注書曺亨壽。記事官張顯慶。編修官文采五。以次進伏訖。上曰。大司憲批答中。焚書二字。添書以方字。以焚方書書頒也。命志儉書傳敎曰。館直苟艱。玉堂前望單子入之。待下批牌招察任。修撰林濟遠。出疆不遠。校理朴天衡。史役方張。與在外人員許遞。命退。承史以次出。
정조 4년
庚子十月十六日酉時。上御寶慶堂。左承旨同副承旨入侍時。左承旨徐有防。同副承旨鄭志儉。假注書曺喜有。記事官張顯慶。編修官文采五。以次進伏訖。上曰。當此閉藏之時。雷異之變。若是荐臻。豈非大可戒懼者乎。仍命書傳敎曰。旬月中。天三示警異。而始則殷殷。中焉虺虺。今也虩虩然移晷不息。以之牖蒙而詔迷。殆若手提而面命。於戲。天意叮嚀。屢儆寡人。寡人否德。不省所以對越之方。災沴之來。豈非寡人所召也。惟予寡人。遇災之日。旣未克側身修行。消異爲祥。無災之時。又未克懋敬厥德。底豫天心。使朝象國事。日趨委靡頹惰之域。至於莫可奈何。於戲。紀綱之不立時予之辜也。廉恥之不張時予之辜也。言路之不闢時予之辜也。民産之不敷時予之辜也。人才之不興時予之辜也。侈俗之不變時予之辜也。貪風之不熄時予之辜也。幽鬱之不伸時予之辜也。是非之不公時予之辜也。惟其憂虞之形。岌嶪之勢。千百其緖。危在呼吸。夷究其原。咎在寡人。而予寡人。不曾矯而正之。上天安得不愍然垂惻。降此頻複之警耶。於戲。寡人之國。譬如人毛髮皆病。根委已痼。凜乎其危。死亡無日。爲今之計。莫若對症投藥。以冀起死回生。凡我有位。皆有醫國之責者。深究膏盲之源。各進瞑眩之劑。苟利於症。悉言無諱。噫。今日朝象國事。如彼其委靡頹惰。雖在平時。固宜上下交勉。兢兢有臨履之虞。顧玆式月生災。上穹告誡。其可以雍容暇豫。不思恐懼消弭之道乎。同舟遇風。胡越當猶同心。矧在予君臣之間。其所以一乃心力。持危扶顚。以紓夫胥溺之憂者。寧容少忽哉。咨爾近密之臣。代予草敎。宣示群工。俾悉予遇災求言之意。咸陳所蘊。出傳敎仍命退。承史以次退出。
정조 4년
行都承旨李𡊠坐。左承旨徐有防坐。右承旨朴祐源坐直。左副承旨李養鼎坐。右副承旨吳大益坐。同副承旨鄭志儉坐直。注書鄭東浚病金載瓚仕。假注書曺亨壽仕直。事變假注書任長源仕。
정조 4년
以來二十一日輪對。取稟。傳于徐有防曰。爲之。
정조 4년
李𡊠啓曰。新除授注書金載瓚。卽爲牌招。何如。傳曰。允。
정조 4년
徐有防啓曰。大司憲金夏材。牌不進禁推傳旨。今方捧入。而莫重朝講。憲府無進參之員。事甚未安。大司憲金夏材。更卽牌招。何如。傳曰。允。
정조 4년
傳于鄭志儉曰。右承旨入侍。
정조 4년
傳于李養鼎曰。禮房承旨入侍。
정조 4년
以獻納金翊休。牌不進罷職傳旨。傳于鄭志儉曰。只推。
정조 4년
有政。吏批。判書李福源進。參判鄭民始式暇。參議李敬養。都承旨李𡊠進。
정조 4년
以沈念祖爲大司成。黃景源爲知經筵。金熤金夏材爲同經筵。金履禧爲東學敎授。韓光傅爲禮安縣監。
정조 4년
兵批。判書李衍祥病。參判洪良浩病。參議朴師崙入直進。參知李象靖在外未肅拜。右承旨朴祐源進。
정조 4년
同知金夢臣。僉知金㻐。副護軍崔夢嵒。副司直金宇鎭金熹金履禧。副司果林濟遠任希遠趙學晉申光祜。竝單付。
정조 4년
朴祐源啓曰。明日次對。兩司無進參之員。除在外疏批未下外。未肅拜呈告人員。竝待開門牌招。何如。傳曰。允。
정조 4년
鄭志儉。以吏曹言啓曰。通禮院右通禮尹在醇。呈狀內。身病甚重。勢難察任云。今姑改差。何如。傳曰。允。
정조 4년
朴祐源。以禁衛營言啓曰。軍色從事官。例以出入三司人差出。而如隨其作窠之數。差代於三日之內。則有非久任之意。徒貽數遞之弊。誠如夜下傳敎。本營前軍色從事官李兢淵。仍任責成。何如。傳曰。允。
정조 4년
大司憲金夏材。行大司諫洪檢。校理柳孟養朴天行。修撰洪文泳李兢淵啓曰。請喬桐府黜置罪人鄭致達妻。夬正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。極加嚴鞫。夬正王法。請削黜罪人洪樂純。爲先中道付處。答三司曰。不允。措辭見上
정조 4년
大司憲金夏材。行大司諫洪檢啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得正。請還寢李觀源定配之命。更令王府。設鞫得正。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。答兩司曰。不允。第六件七件事。亟停勿煩。措辭見上
정조 4년
庚子十月十七日。記事官姜彙鈺。漢城府啓目。觀此全羅監司啓本啓下者。則魯三昌山訟內辭緣。査啓事矣。李周顯段。係是朝官。令義禁府稟處。魯三昌段。做作虛言。誣罔天聽。令本道。照律嚴處。何如。傳曰。依允。
정조 4년
庚子十月十七日辰時。上御宣政殿。朝講。大臣同爲入侍時。領事徐命善。知事李衍祥。特進官黃景源鄭民始。行大司諫洪檢。參贊官吳大益。侍讀官朴天行。檢討官洪文泳。假注書曺亨壽。記事官徐龍輔李集斗。領議政金尙喆。右議政李徽之。以次進伏訖。上讀前受音訖。天行。讀自今也不然。止畜君者好君也。上讀新受音訖。天行曰。此章之旨。與與民同樂。同爲肯綮。而景公聞晏子之言。略行先王之政。而至有君臣相說之樂。晏子不過霸者之佐耳。若使景公。得王佐之才而大行先王之政。則其效當如何哉。君臣相得之義。可觀晏子之言以先王之法。今時之弊。兩條說去。而景公能擇而行之。以擧先王之美政。則用言之義可觀也。景公聞晏子之言。而能行先王之政。而齊宣王。聞孟子之言而不能行王政。宣王之賢不賢。亦可見矣。此等處。每加推究體念。是所望也。文泳曰。以畜君何尤言之。景公轉附朝儛之問。志在於遊觀。而晏子能以先王遊豫補助之政導之。則景公不以爲尤。能用其言。至有興發補助之擧。景公之君臣相悅。晏子之畜君止欲。於此可見矣。景公若用賢於晏子之人而納其說。則其樂不特止於角招徵招。而孟子之所取。不在於角招徵招之樂。只取其畜君何尤四字矣。齊王用孟子之言。以行王政。則孟子之得君行道。奚比於晏子之畜君何尤哉。由此觀之。得賢臣。爲有國先務。此等處。伏願猛省焉。上曰。領經筵知經筵。各言文義。命善曰。此章文義。儒臣略已敷陳。臣則以悅豫天心之道。仰勉於修省之日可乎。夫景公之爲賢君。以其能悅晏子之言。而又能措諸事爲也。晏子之爲賢臣。以其能悅景公之心。而又能引之當道也。故君臣相悅。而齊國胥悅。齊國胥悅而天心亦悅。遂致富强之功。卒成霸業之隆。然則悅豫天心之本。顧不在於君臣相悅乎。不特齊景爲然。雖如宋景凡常之主。一言合天。熒惑退舍。則天人相與之機。有如此矣。方今雷異荐作。聖心警惕。而臣伏讀日昨所下綸音。十條責躬。懇到誠切。時弊民瘼。曲軫矯救之方。宏猷遠謨。備盡修擧之策。雖使臣殫心竭慮。用副我聖上求助之誠。夫豈有出於此哉。第念言之非艱。行之惟艱。此古人勉以實之語。藉令景公。知悅晏子之言。而無大戒興發之政。則亦終歸於悅而不繹之科矣。故臣則以爲目下消災之政。不必他求。只以日昨綸音。逐條講明。殿下之發號施令。有未合於此者。則益懋反省。臣等之對揚協贊。有未合於此者。亦賜譴責。上下期勉。惟以力行實踐爲務。則不但天怒可弭。天心可悅而已。將見天休滋至。諸福畢臻。億萬年無彊之基。自今日始。伏願深留聖意焉。上曰。好矣。衍祥曰。一章文義。上下番。旣已備陳矣。人君。固當與民同憂樂。而行政出治之要。各有及時之當務。始興發補不足。乃是當時之先務也。推廣於今日之急務。擧而措之。是臣區區之望。上曰。特進官。亦陳文義。景源曰。上下番及領事知事。皆已詳陳。臣不敢更陳餘意。而景公大戒於國。始興發。此人主之所當體念也。今殿下如能興發。則治道日有所進。豈不休哉。民始曰。人君不能奮發。則不足以成治化。景公聞晏子之言。而出舍興發。未始無奮發之意。而不能擴而充之。故不得成其治化。今殿下。遇災修省。特下十條之敎。大奮發大有爲之志。莫不欽仰。若自此而益加擴充之工。則治化之成。可期而待也。伏願體念焉。上曰。參贊官。亦陳之也。大益曰。臣等於昨日院議啓辭。以宋臣仁明武三德仰勉矣。夫景公。始興發補不足。仁也。大戒於國。勇也。作君臣相悅之樂。明也。景公。齊之中主也。其於三德。未可謂盡其道矣。但能各得其一端而發之於政。故孟子稱之。後世人辟。苟能盡仁明武之道。三德克備。無有虧欠。則爲治之效。奚但止於齊君之徵招角招而已。三代之政。不外乎是矣。唯殿下勉哉。上曰。朝講旣畢。大臣進前。尙喆進伏曰。慈殿氣候。若何。上曰。一樣矣。聖體。若何。上曰。一樣矣。惠慶宮氣候。若何。上曰。一樣矣。尙喆啓曰。此黃海監司趙尙鎭。災實分等狀啓也。安岳等六邑。置之之次。谷山等十七邑。置之稍實。仍以爲災結二千三百結。特命劃給。牙兵入防。亦爲停止。推奴徵債。限明秋防塞事。請令廟堂。稟旨分付矣。分等依此施行。雖此等豐歲。若其被災最酷之處。安得不給災。而今此所請。終涉太過。依昨年所俵之數。以一千三十結許劃。使之均被實惠。牙兵入防之停止。推奴徵債之防塞。竝依請許施。何如。上曰。左右相之意。何如。命善曰。海西畓摠。比他道最少。而所請之災。則有倍湖西。不可準許。依首相所奏。劃給。似好矣。徽之曰。臣之所見。亦與領左相無異矣。上曰。依爲之。尙喆又啓曰。北京咨文。昨已出來矣。賜物蠲貢兩謝表。當有方物。使臣參宴謝表。當無方物。依此擧行之意。分付該曹。何如。上曰。依爲之。尙喆曰。謝恩方物。旣有蠲減之咨文矣。今番兩方物入送緣由。報禮部。咨文別爲撰出。付送使行之意。分付槐院。何如。上曰。依爲之。徽之啓曰。當此鎭日開講之時。經筵或在外。或在史局。不無苟簡講筵妨害史局之弊。知經筵洪樂命。同經筵徐浩修金魯鎭。合有變通之道。金魯鎭所帶大司成之任。方當歲末。課試設行。動費數月。亦爲許遞。專意史役。何如。上曰。竝許遞。可也。知經筵洪樂命。同經筵徐浩修金魯鎭。竝許遞。出榻敎大司成金魯鎭許遞。出榻敎命書傳敎曰。政官。牌招開政。仍命退。以次退出。
정조 4년
庚子十月十七日巳時。上御誠正閣。右承旨入侍時。右承旨朴祐源。假注書曺亨壽。編修官文采五。記事官李集斗。以次進伏訖。上曰。政事。催促爲之。上曰。藥房提調。率醫官吳道炯入侍。藥房提調金華鎭。醫官吳道炯進伏。上曰。近日慈殿氣候。似有燥熱之候。尤爲悶迫。進御湯劑。何以爲定則好耶。道炯對曰。此非別般症候。卽是痰氣所使。略進潤解之劑。以收開導之功宜矣。六君子湯元方中。略爲裁作進御。似合矣。命書榻敎曰。王大妃殿進御加減六君子湯煎入。上謂華鎭曰。雷異之警。若是頻複。憂畏之心。固無可言。而玉署喉院。相繼陳戒。徹夜酬應。宵衣不解。夜枕靡安。昨夜則坐而達曉。全然不能寢矣。冬雷之變。近年則殆至無歲無之。而至於旬日之內。至再至三。無異耳提而面命。則亦近年之所未有也。苟究其由。莫曉所自。憂惕之心。實不敢自安矣。華鎭曰。天心不豫。災警疊至。臣等憂虞之忱。不知所出。況念昨夜。則丙寢不遑。玉體易損。如臣之職忝保護者。尤不勝悶迫之至矣。命退。諸臣以次出。
정조 4년
庚子十月十七日未時。上御誠正閣。禮房承旨入侍時。左承旨徐有防。假注書曺亨壽。編修官文采五。記事官李集斗。以次進伏訖。上命先來軍官入侍。先來軍官尹甲宗。進立階下。上曰。使行何日到燕京。何日入熱河。何日自燕京離發乎。甲宗對曰。八月初八日入皇城。留二日。發向熱河。行五日始到熱河。軍機大臣素林。奉皇命。出來應接。而勞慰甚款。居數日。皇帝招見。因設戲子遊。命三使臣留觀。蓋所謂戲子遊。如我國山臺遊。而其樓臺畫圖。棚機仙鬼之屬。極其巧麗。令人眩幻。而三日大張。百嬉畢陳。有不可以言語傳道。最是滿庭燈燭。列若行陣。而倏忽合闢之間。忽成天下太平春五字。或爲萬年春三字。俄頃之際。又忽散爲一隊陣伍。誠莫知其端倪。儘一大觀也。皇帝則不設兵威。殿上列侍臣十數人。閣面垂簾箔。坐在簾內。只聞姫妾笑語聲。而不辨其多少矣。殿宇。則不甚穹崇。不設丹雘。觀以外面。則不知其爲天子居也。但正殿則是黃金屋。與蕃僧所居。同一規度矣。皇子則第六子。卽屬意人云。而爲人頗有英氣。又聞才勇文學俱備。皇帝最愛此子云矣。朝臣用事者。卽福隆安花珅云。而福隆安寬善。花珅巧黠。善迎合。皇帝甚寵之。二人俱是淸人。而方爲尙書職云矣。使行是月十六日。自熱河離發。二十日回到皇城矣。命退。諸臣以次出。
정조 4년
庚子十月十七日初更。上御誠正閣。坐直承旨入侍時。右承旨朴祐源。同副承旨鄭志儉。假注書曺亨壽。編修官文采五。記事官李集斗。以次進伏訖。時雷雨作。上曰。雷異殆至連日。警告若是叮嚀。未知此其故何也。必是人事失於下。而天災發於上。猶且上下恬嬉。不識修省之方。以致轟燁之災。諄複至此。恐懼憂悶。誠不知何以爲計也。仍命書傳敎曰。自明日減膳至三日。又命書傳敎曰。二十日次對。進定於明日。上曰。己卯九月十月日記。甲申十月十一月日記入之。命退。承史以次出。
정조 4년
行都承旨李𡊠坐。左承旨徐有防坐。右承旨朴祐源坐直。左副承旨李養鼎坐。右副承旨吳大益坐。同副承旨鄭志儉坐直。注書鄭東浚病金載瓚仕直。假注書曺亨壽仕。事變假注書任長源仕。
정조 4년
藥房都提調臣鄭弘淳。提調臣金華鎭。副提調臣李𡊠啓曰。伏未審日間。聖體。若何。王大妃殿症候。益有差勝之節乎。今日臣等。率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。待後日次。入侍宜矣。王大妃殿惠慶宮中宮殿。藥房口傳問安。答曰。知道。
정조 4년
傳于李養鼎曰。禁府時囚。今日內開坐。
정조 4년
鄭志儉啓曰。實錄廳所去辛亥年日記二十卷還來。壬戌年日記十三卷。輸送之意。敢啓。傳曰。知道。
정조 4년
徐有防啓曰。庚申辛酉年日記。合三十五卷。實錄廳輸送之意。敢啓。傳曰。知道。
정조 4년
傳于李𡊠曰。臺諫有闕代。今日政差出。
정조 4년
吳大益啓曰。合辭闕啓。事甚未安。今日政新除授臺諫。竝待下批牌招。何如。傳曰。允。
정조 4년
有政。吏批。判書李福源進。參判鄭民始式暇。參議李敬養。行都承旨李𡊠進。
정조 4년
以魚錫定爲同義禁。柳雲羽爲右通禮。李普瞻爲監察。尹夔欽李命心爲假引儀。
정조 4년
再政。以鄭一祥爲大司憲。鄭象仁爲大司諫。柳孟養爲獻納。李夔爲正言。
정조 4년
鄭志儉。以弘文館言啓曰。新除授副修撰李鼎揆。時在慶尙道慶州地。經筵入番事緊。請斯速乘馹上來事。下諭。傳曰。依啓。
정조 4년
徐有防。以禮曹言啓曰。今十月初九日。大臣備局堂上引見入侍時。判書金熤所啓。康陵案山偸埋之變。旣已發覺掘去。則其外衆塚。雖曰有已發覺未發覺之異。一般爲陵寢相見之處。而排置石物者。亦或有之云。決不可任他仍置。雖不得一竝掘移。至於坐見立見處。則亟令撤其石物。去其墳形。恐不可已。敢此仰達。上曰。更考前例。廣探他陵地形。更爲稟處可也事。命下矣。臣旣承成命。取考本曹所在流來謄錄冊子。一邊知委各陵官。使之巡審內外案山左右龍虎。火巢內民塚有無及當禁處民葬掘移。或平土。前例及禁葬界限定式。竝爲枚報矣。卽接各陵官摘奸後報狀。則各陵寢四山火巢內外。元無民塚。而明陵外案山右邊一麓。距陵寢五里許。坐立相見處。有五六塚墳。形則宛然。而以其界限爲封標之外故。曾無擧論之事云。弘陵案山距陵寢五里。有三十三古塚。而其中二十一塚。爲坐立俱見之處。外案山距陵寢十里。有十三塚。亦是火巢之內。而皆是久遠古塚。故丁丑年案山封定之時。火巢內。有子孫之塚。率皆遷去。無主之塚。不得掘移。至今尙存云。懿陵案山火巢內。則衆塚纍纍。不可勝數。而封陵時。因筵敎。不爲平土。只去石物云。泰陵外案山距本陵十餘里地。若登山腰以上。則陵寢象設。入望於迷茫之外。故自十年前。本陵始爲禁養。而有班名人一塚。以坐立相望。前陵官。使之掘移。今亦有坐立俱見一塚。立見坐不見一塚。而無主古塚之故。不得掘移云。禁葬界限。則各陵官。皆以孝廟朝戊戌所下火巢。必以垓子外邊爲限。而垓子外有步數處墳塚。則勿爲掘移之受敎。爲定式施行。至於康陵官所報內。案山旣是火巢之內。初無犯葬之事。而外案山衆塚所在處。卽儉巖山北麓。元陵火巢外。葛麻谷村邊距本陵。往來蹊逕。爲四里之地。而直踏原壑塍洫而計之。則似不過爲三里許。坐立俱見之塚。爲八十七。無主古塚三十四。合爲一百二十一塚。立見坐不見之塚。爲二十四。無主古塚十九。合爲四十三塚。都合爲一百六十四塚云。以此各陵官所報觀之。則火巢遠近禁葬形止。隨其地勢。有所闊狹。而至若案對之地。相望之處。不可以火巢界限之外。任他無禁。則康陵外案山陵寢相望處。近二百衆塚。若是纍纍。排置石物者。亦多有之。揆以事體。萬萬寒心。雖以大聖人掩骼之盛德。不許一節掘去。而撤其石物。去其墳形。使愚民咸知法意之重。更無犯葬之弊。在所不已。而謄錄中可據前例。無一定之式。肅廟朝辛卯年。昌陵白虎垓子外。偸葬之塚。以自陵上望見處之故。渠自掘去之後。犯葬者。亦爲囚禁科罪。同年宣陵垓子外入葬者。以其墳上。望見陵上曲墻。掘移其塚。決杖其犯葬者。庚子翼陵外案山入葬者。以其曲墻內西北隅。俯見其墳形。令本道。掘去其塚。科罪犯葬者。庚寅禧陵垓子外來龍主脈。民塚入葬處。禮官摘奸後。以其旣非正脈。且過二過峽。勿爲掘移事。下敎。先朝甲辰。懿陵封陵時。以案山衆塚之纍纍。大臣以平土拔石仰稟。則自上。以仰體兩朝顧恤之意。生者猶可恤。況已死者乎。仍爲平土。陵寢所見處石物拔去。否則無至已甚事。下敎矣。先朝受敎。若是其丁寧惻怛。而民塚入葬。自有封陵前後之異。則今此康陵案山衆塚。恐不可與懿陵案山封陵前入葬者。一例仍置。至若孝廟朝戊戌受敎。爲各陵官禁葬界限之定式遵行者。本曹謄錄冊子。無載錄之事。似是年久遺漏之致。故只以謄錄中所載前例。及各陵官報狀中形止。枚擧。仰稟。上裁。何如。傳曰。知道。事體固甚至重。而與垓內近地有異。無論平土與掘移。俱是不容易之擧。日前筵中持難者。此也。況有孝廟朝戊戌受敎。豈非今日之所宜遵守處乎。然則。石物則依肅廟朝已例。但於陵上望見處。或可撤去。至於平土掘移。則恐無可論。自卿曹。發遣郞官。問議大臣後。參以卿等之見。更爲指一稟處。可也。
정조 4년
朴祐源。以兵曹言啓曰。卽接宣傳官廳牒報。則宣傳官朴基豐李儒敬鄭駿采趙宅鎭等。今番親臨專經講時。以不通因傳敎入直矣。今已能誦云。使之出直。何如。傳曰。允。
정조 4년
李養鼎。以義禁府言啓曰。全羅監司徐有隣査啓。據漢城府粘目內。前典籍李周顯。罪狀。令本府。稟處事。允下矣。李周顯。時在全羅道全州地云。依例發遣府羅將。拿來。何如。傳曰。允。
정조 4년
大司憲金夏材箚曰。伏以近日之雷變。何其數也。方當收藏之月。有此震發之象。未知聖朝。有何闕失。而天之示警。若是諄諄也。繼伏聞責躬求助之敎。丁寧懇惻。有足以格皇穹而感臣隣。凡時政得失。暸然若燭照而龜卜。其他陳戒之方。大臣喉司。已言之矣。如臣眇末。位叨言責。而茫然不知所以爲對也。臣固不能別有忠言奇謀。可以利國弭災。敢因聖敎十條而略陳之。以冀反隅之方焉。夫邦有六典。維持上下。所以立紀綱也。嚴選擧之政。杜親黨之嫌。所以養廉恥也。列諫官參朝會。所以廣言路也。春漕秋稅。量入爲出。所以恤經費也。勸課農桑。均貢薄賦。所以重民産也。文武試藝。所以收人才也。制家宅別車服。所以禁侈俗。嚴贓法選廉白。所以防貪風也。置聞鼓許上言。所以達幽鬱也。尊賢尙德。所以明是非也。凡此十者。非但祖宗之良法。實寓堯舜之仁政也。然得其要。則有條而不紊。失其本。則徒法而不行。何謂要與本。人主之一心是耳。朱子曰。今人終日放去一介身心。恰似無梢工底船。流東流西。船上都不知。所謂放心者。非徒指流蕩忘返者也。纔著意安排。則便加一分陪俸他。隨處滋長。爲害不細。理事却成兩截。讀書亦無用處矣。又論漢唐以下諸辟。非無英傑之資。而終是鐵中之金。非無博文强記之君。而論其身心。直是無梢工底船。宜乎先王之法不行。而治平之日常少也。今我殿下。受氣淸明。持氣端莊。內無聲色之娛。外無田獵之荒。承列聖精一之訓。遵國朝金玉之條。事天而宜無癉怒矣。使民而宜致丕應矣。今也不然。不但仁義之俗莫可挽回三代。至於富强之術。亦難侔擬漢唐。臣竊疑殿下於幽獨隱微之地。不能痛割因循之習。勇下懲窒之工。以至於今泄泄也。人君居崇高之位。臨億兆之上。而所畏者。惟天耳。伏願聖明。夙夜儆戒。弗貳弗參。旁招俊乂。不廢困窮。以王道爲必可行。以功利爲必可卑。以至審擧措則紀綱立。明官邪則廉恥長。勤周諮則言路開。遣繡衣審庶獄。則幽鬱可伸。尊洪範距偏陂。則是非可定。若夫民産也。經用也。人才也。侈俗也。貪風也。臣於昨年。略陳瞽說。假使得至上前。指陳利害。不過疊床架屋而已。惟殿下勿以淺近而垂察焉。臣於治箚將上之際。又聞烈風迅雷。甚於昨日。仰惟丙枕夜興。警懼之念。當復如何。然臣聞唐時康澄有曰。山崩川竭不足懼。上下相循深可畏。此言人事之失。甚於天災也。欲望聖上。益察天聽民聽。無至不畏入畏焉。取進止。答曰。省箚具悉。所陳當留意矣。
정조 4년
獻納金翊休疏曰。伏以臣。昨伏見傳敎下者。十行絲綸。上自紀綱之不立。下至是非之不公。言言丁寧。字字懇惻。深示責躬之意。克軫求助之方。宋景之三言。無以加焉。殷湯之六責。亦若是矣。臣拜稽莊誦。欽仰贊歎。心竊以爲宸誠仰格。高穹降監。災沴自此而消弭。和氣自此而導達矣。不意玆者雷之轟轟。雷之燁燁。依然若前日光景。臣繞壁仿偟。終夜憂歎。誠不知天災時異。又緣何而至此也。嗚呼。惟天聰明。惟辟時憲。口代天言。身代天工。則注措云爲。雖跬步頃而毫忽微。莫不有關於天道。故一有所失。則天必降災而示警。如聲之應響。影之從形。今夕之災。亦安知無所召之端耶。雖然。天心本自仁愛。所以警之者。不過使代天理物之君。有以盡修省底道。而如其修之盡省之至。則乃復降之以祥焉。然則今天之警告我殿下者。卽我殿下恐懼修省。轉災爲祥之會也。惟其修省之要。則勤勤不怠。孜孜不息。故臣於昨秋雷異時。適登講筵。敢以魯論中無倦之義。有所仰勉者。伏想四聰之明。亦必記有之矣。臣愚死罪。竊瞯我殿下進道之念。非不至矣。而或無悠遠之美。求治之望非不切矣。而或欠持久之方。討論經席而有作輟之時。則典學之未能無倦也。開張言路而無採用之實。則來諫之不得無倦也。以至合辭之論。閱歲經年。鄭妻之元惡。龜柱之大憝。以私掩義。尙未置辟。國榮之罪關宗社而出沒畿峽。誅討不行。柱翼之情節窮凶。而偃息囹圄。究覈未竟。其他諸賊。竝逭王章。當斷不斷。殿下之於刑政。亦不可謂無倦矣。推此以往。則燕閑之中。隱微之際。對越上天之誠。果能無倦於終始耶。如有些予未盡處。則天心恐無以孚感矣。災異恐無熄滅矣。今日之所當加勉者。莫若無倦二字。故玆以前說。敢此申告。惟殿下少垂察焉。仍伏念臣之區區情勢。實無冒膺言責之望。猥陳肝膈之忱。而未蒙鞶遞。自犯違傲之科而尙勒例勘。悶隘之極。罪實難逃。玆又隨牌來詣。拜章徑歸。伏乞聖慈。特賜鑑諒。削臣之職。以安私分。治臣之罪。以肅朝綱。千萬幸甚。答曰。省疏具悉。所陳切實。當留意矣。
정조 4년
慶尙監司趙時俊疏曰。伏以臣向陳自訟之章。恭俟不職之罪。及奉恩批。大失所圖。感惶雖切。悶隘轉深。此際得見前東萊府使李文源爰辭。張皇噴薄。怒帥臣不足。忽地移乙。箚逼臣身。至以漫漶容護等說。詆斥不已。首尾斷斷。臣始見駭惑。繼以一哂。誠不欲呶呶費辭。重傷事面。而第其自是之心。怒此相較之目。則臣何可徒畏煩屑。終事泯默乎。蓋文源之與申應周相較者。始由城丁事之不與相議。轉生乖激。迭投文牒。殆若是非之互訟。竟歸體面之俱失。臣則斷之以相較。自初題牒。輒雙非而兩斥之。務欲調停。而乃已。秖緣臣威未能見憚。言未能善曉。終未免上聞朝廷。而果以胥失。至請兩罪。顧何嘗漫漶容護也哉。臣與文源。戚誼世好。本自不薄。如可護也。其爲文源地者。豈後於一武帥乎。臣雖無似。職是藩臬。今以體例間事。論罷一守令。而致其疑怒。受比困侮。尙何顔面。冒據旬宣。彈壓閫邑哉。臣纔已畢巡還次。治疏封發之際。伏見秋曹關文。以金聲海査事之不爲論理啓聞。至被大僚問備之請。臣之昏謬疎率。罪無所逃。玆敢略控自引之義。仰暴必遞之懇。伏乞聖慈。俯賜鑑諒。亟降威罰。以解人怒。以安私分。千萬幸甚。答曰。省疏具悉。卿其勿辭察任。
정조 4년
奎章閣提學金鍾秀疏曰。伏以臣頃上辭本。批旨鄭重。重以十行聖諭。牖迷曉惑。丁寧諄複。臣擎讀惶感。罔知攸措。屬遭臣兄之喪。乃於悲遑之中。伏蒙聖上。特降絲綸。庸示隱卒之意。旣又另下諭旨于賤臣。所以愍念臣情私者。惻怛懇到。至命將母上來。兩便公私。殆若家人父子之至情相愛。曲爲方便者然。誠千古曠絶之渥也。臣母子聚首。誦傳恩言。聲淚俱發。不知螻蟻微臣。何以獲此於聖明也。臣命途險釁。早失嚴父。兄弟二人。與母爲命。臣母九耋之年。疾病沈綿。臣之情理。初豈堪一日離側。而特以臣兄。家居養母。晨夕旁侍。凡係扶護之節。供頓之方。一委之臣兄。故得以間間入都。以仰承時覲時還之聖敎矣。今則臣兄死。臣母之側。唯臣一人。而臣母之病。越添於驚隕震剝之餘。精神惝怳。手足跳動。膈煩不寐。口苦却食。氣力形觀。凜凜有難言之憂。臣以孑然單身。左右扶將。方寸煎沸。臣若跬步離捨。則母側無人。至於聖敎中將母一款。以臣母目下澌綴之狀。起席登程。初非可論。藉令臣。重違恩命。妄生俟間寸進之計。臣之不堪離側從官。在京與在鄕等耳。撼頓棲屑。適足以添臣母之疾。公而無益。私則狼狽。臣豈忍爲此哉。親老歸養。國有恒典。臣嘗微發其端。而戀恩怵威。乍吐旋呑者。已有年矣。到今雖欲少須臾遲徊。其勢有不可得者。恩敎勤摯。而奉承無路。回望終南。若隔天上。眷顧依戀。涕不勝揮。玆敢離次封章。從縣道上聞。伏惟聖慈。天地父母。察臣情理之異前。特許臣準法歸養。俾臣母子相守。以畢餘年。則不但臣之母子。銜鏤攢祝於無窮而已。亦可以有光於聖代孝理之化矣。臣無任涕泣祈懇之至。謹昧死以聞。答曰。省疏具悉。不料卿之後公先私。至此到此。予欲無言。任卿之取捨也。
정조 4년
弘文館校理柳孟養朴天行。副校理洪明浩。修撰洪文泳李兢淵等箚曰。伏以臣等。伏見日昨所下傳敎。十條責躬。旨意懇惻。怵然恐懼之念。藹然求助之誠。溢於辭表。臣等聚首奉讀。自不勝欽頌之至。臣等雖甚膚淺。無足以仰裨聖明。當此盡言不諱之會。若不能出一言論一事。以孤我殿下虛佇之盛意。則是固臣等之罪也。亦豈忍終默而已乎。嗚呼。顧今國勢之岌嶪。朝象之泮渙。有如人病入膏肓。莫可救藥。而爲病之源。聖敎已盡之矣。臣等不必更事覶縷。而第以紀綱不立言之。噫。紀綱不能自立。必待所以立之之道。明愼刑賞是也。賞必當功。則善者勸。刑必當罪。則惡者懲。今殿下賞未嘗不愼。而有功者未必當其賞矣。刑未嘗不明。而有罪者亦未必當其刑矣。至如懲討。此何等大刑政。而危逼之元惡。假息於海島之中。沮遏之權奸。偃處於山水之鄕。舊逆新逆。接迹竝起。一啓二啓。積年相持。天討終失於曲貸。人心漸就於狃安。以致亂逆無所知懼。王綱終不自振。如是而尙何望紀綱之立乎。伏願殿下。亟揮乾斷。夬施典刑。爲立紀綱之本焉。又以廉恥不張言之。噫。廉恥不能自張。必有所以張之之術。砥礪名節是已。人君之御世者。莫先於名節。士夫之持身者。亦莫先於名節。自夫近世以來。上無崇奬之實。下無自修之行。公道未恢。私逕密開。奴顔婢膝。恬不爲怪。蠅營狗苟。看作尋常。馴致搢紳士夫。不識世間有羞恥之事。委靡成風。丕革無期。如是而尙何望廉恥之張乎。伏願殿下。激揚頹俗。扶植名敎。爲張廉恥之本焉。噫。言路之不闢何也。開廣言路。要在於翕受敷施。而竊覵殿下。非無來諫之誠。終欠聽言之實。一二獻替之說。縱或有之。前後採施之效。寂未見焉。諫疏之不摡者。或有批旨之歷日而不下。臺啓之難處者。或有竄配之準請而旋放。以至於民憂國計。不登公車。袞闕官邪。未聞讜論。臺閣有媕婀之態。朝廷無吁咈之美。此其不幾近於孟子所云訑訑之拒人乎。伏願殿下。實心虛受。專意採用。爲開言路之本焉。噫。經用之不繼何也。軫恤經用。要在於惜財節用。而我朝財賦。本自不敷。量入爲出之規。未講於常年。新不繼舊之患。恒在於災歲。言念國儲。可謂哀痛。而冗食之類。猶未汰定。不急之需。率多糜費。吏胥之奸竇漸滋。蔀屋之柕軸殆空。則漢文惜露臺之費。衛君致革車之盛。正宜可法於今日也。伏願殿下。克去冗費。廣加畜儲。爲繼經用之本焉。噫。民産之不敷。豈無故乎。土地之闢。不加於前。生齒之繁。莫盛於今。而災荒頻仍。徭役煩重。一家之耕織。不足於徵租。而索錢。百里之鷄犬。盡入於輸官而賂吏。生民之困悴。吁亦慼矣。若論救民之策。量田均稅。爲今日第一急務。何者八路之不復量田。爲六十餘載矣。圭梯之形。無復舊制。膏瘠之品。迥殊前等。猾吏作奸於執卜。富戶用巧於輕稅。至使無辜殘氓。偏受其害。井田之法。經界之制。雖難猝行。至於步畝。而分等。決不可以少緩矣。伏願殿下。深軫民隱。克修田制。爲敷民産之本焉。噫。人才之不興。豈無故乎。國家之用人。猶匠人之用木。大爲棟樑。小爲椽楣。巨細不遺。各適其用。則朝有得人之盛。野無遺賢之歎。而今也不然。只視門閥之高下。不問才器之能否。錢穀甲兵之任。文學詞命之職。竝責一人。便作通才。韋布之賤。草野之蹤。雖有眞箇才能。亦何嘗搜訪而試用乎。天生一世之才。足了一世之事。卽古人之格言。伏願殿下。博求朝野。量能授任。爲興人才之本焉。噫。侈俗之不變。厥唯久矣。風習華靡。法紀掃蕩。匹庶文繡之服。僭擬卿相。朝士車馬之飾。誇耀市街。上下相效。尊卑無章。以至於民志不定。天物自殄。則古人所謂奢侈之害。甚於天災者。可驗於今日也。矯捄之道。亶在於在上者導率之如何。倘聖躬法大禹之菲衣。內庭用馬后之大練。務從省約。克祛奢汰。作下民之標準。則觀感之效。捷於影響。伏願殿下。深究弊源。昭示儉德。爲變侈俗之本焉。噫。貪風之不息。亦已久矣。一自名敎隳而國綱弛。鄙悖之類。無所顧忌。貪墨之風。莫可禁遏。浚民之膏血。爲國之蟊賊者。每緣朝家寬仁之政。不用王府贓汙之律。而至於向日兩藩臣之眞贓已露。厥罪罔赦者。亦止於善地之竄配而已。贓法之不嚴如此。則恣意掊克之類。必不知畏。此豈非大可懼哉。伏願殿下。申明當律。斷不容貸。爲息貪風之本焉。噫。幽鬱之不伸。莫如殺獄。夫殺人者死。固是不易之典。而罪犯或有難貸者。情迹亦有可疑者。當死而許久不斷。則死者之冤。無以洩矣。可生而惟期取服。則生者之痛。亦足憐矣。此聖王所以哀敬折獄。而近來京外之獄囚。積年牢蟄。未卽斷決者。不知其幾。哀魂冤魄。叫號於泉壤之間。蓬頭鬼面。痛楚於金木之下者。豈不爲干和之一端乎。伏願殿下。亟命審理。劃卽査決。爲伸幽鬱之本焉。噫。是非之不公。最關王政。夫是非在天爲陰陽。在人爲賢邪。此理之不可誣者。而世級漸降。私意橫流。義理囫圇。言議矛盾。愛之則不知其惡。惡之則不知其美。所謂是者未必眞是。所謂非者未必眞非。以至於決諸東則東之。決諸西則西之。每有人心乖睽之歎。未見朝著寅協之風。爲今之計。莫如建其皇極。一其趨向。使是者正其非。非者歸于是。則會極歸極之美。亶在是矣。伏願殿下。旌別淑慝。明示好惡。爲公是非之本焉。嗚呼。朱子曰。知如此是病。不如此是藥。殿下旣知其如此是病矣。何不念及於不如此是藥耶。臣等矯捄之說。非敢曰醫國之要。而夷究至理。亦不外是。如或施之行事。不歸文具。則安知不爲消弭之一助乎。臣等治箚將上之際。靑臺之報。又忽至矣。夫何仁天之警告我殿下者。若是其頻復也。臣等相顧愕貽。莫省所由。愚迷之見。固不敢更贅他說。而應天以實。亦惟在於一誠字。惟殿下。反身以誠。隨事勉勉。以爲答天怒。而迓天休之方焉。取進止。答曰。省箚具悉。應旨陳箚。言甚根據。當留意矣。可以稟處者。許令廟堂覆奏。
정조 4년
庚子十月十八日。記事官姜彙鈺。義禁府啓目。宣惠廳郞廳李遠培。身爲該郞。許多貿米。積峙不捧。至於數月者。抑何委折。刑推得情。何如。傳曰。除刑推議處爲良如敎。
정조 4년
義禁府啓目。李遠培不善擧行之罪。在所難免。以此照律。何如。傳曰。徑先入置。渠罪也。久不出給。亦渠罪也。旣貽米商之弊。又貽貢人之弊。以此以彼。非渠之罪乎。從重勘律爲良如敎。
정조 4년
義禁府啓目。熊川前縣監李汝翼段。戰船事體。何等至重。而有此未赴操船先破。人物亦有渰死之弊。誠極駭然。刑推得情。何如。傳曰。旣已遞歸罷職。放送爲良如敎。
정조 4년
義禁府啓目。蛇渡前僉使李命觀段。未及赴操。櫓軍渰死。刑推得情。何如。傳曰。依李汝翼例。勘放爲良如敎。
정조 4년
義禁府啓目。平澤懸監金斗烈。若作必遞之端。則何不於前道伯到界時。不呈公狀乎。事極駭異。刑推得情。何如。傳曰。姑爲付過放送。使之待城門開。還官爲良如敎。
정조 4년
義禁府啓目。工曹佐郞李尙烈。莫重差備筆。致有劣品之擧。而傳旨內辭緣。泛稱遲晩。刑推得情。何如。傳曰。付過放送爲良如敎。
정조 4년
義禁府啓目。權知承文院副正字閔曺允大李魯春。前佐郞崔顯重朴宗正。前主簿兪任柱。前直講李熙福等。文臣殿講時。規避不進罪。依大明律。各笞五十收贖。解見任別敍。竝只私罪照律事。傳曰。依允。李熙福段。誤捧現告之致。分揀放送爲良如敎。
정조 4년
義禁府啓目。守門將徐志逸段。武臣殿講時。以在外懸頉罪。依大明律。笞五十收贖。解見任別敍私罪照律事。傳曰。分揀放送爲良如敎。
정조 4년
庚子十月十八日未時。上御誠正閣。右承旨入侍時。右承旨朴祐源。假注書曺亨壽。記事官徐龍輔李集斗。以次進伏訖。上曰。政官牌去來催促。政事從速爲之之意。分付。賤臣。承命出。還奏曰。政官今方入來。而政事姑未爲之云矣。命退。承史以次出。
정조 4년
行都承旨李𡊠病。左承旨徐有防坐。右承旨朴祐源坐。左副承旨李養鼎坐直。右副承旨吳大益坐。同副承旨鄭志儉坐直。注書鄭東浚病金載瓚病。假注書曺亨壽仕權中憲仕直。事變假注書任長源仕。
정조 4년
徐有防啓曰。明日視事。頉稟。傳曰。停。
정조 4년
朴祐源。以都摠府言啓曰。今日入直內三廳武兼禁軍及軍兵等。當爲中日習射。而自上方在減膳中。復膳間。依例姑停之意。敢啓。傳曰。知道。
정조 4년
徐有防。以禮曹言啓曰。今十月十七日所下傳敎中。自今日。減膳三日事。命下矣。三日之限。至於今日。自明日。依例復舊封進之意。分付。何如。傳曰。允。
정조 4년
以正言李夔牌不進罷職傳旨。傳于李養鼎曰。只推。
정조 4년
李養鼎啓曰。合辭闕啓。事甚未安。正言李夔。旣有只推之命。卽爲牌招。何如。傳曰。允。
정조 4년
李養鼎啓曰。京外啓覆罪人推案。纔已修整矣。初再三覆日字。令日官推擇。則初覆。今月二十二日。再覆二十八日。三覆二十九日爲吉云。以此日擧行之意。分付該曹。何如。傳曰。待下敎。
정조 4년
金載瓚病代。權中憲爲假注書。
정조 4년
鄭志儉。以實錄廳郞廳。摠裁官意啓曰。本廳纂修郞廳安廷鉉李益運。方在罷散中。依例口傳權付軍職。使之冠帶常仕。何如。傳曰。允。
정조 4년
李養鼎。以兵曹言啓曰。卽接軍職廳牒報。則備邊司郞廳副司果柳晦源李晳具縉等。親臨專經講時。以不通因傳敎入直矣。今已罷誦云。使之出直。何如。傳曰。允。
정조 4년
庚子十月十九日。記事官姜彙鈺。刑曹啓目。觀此平安監司啓本。則龍岡縣殺獄罪人金光贊。旣已承款。令該曹勘斷事矣。正犯金光贊。雖已承款。干犯金光連。在逃未捉。分付道臣。待其就捕詳覈。狀聞後稟處。何如。傳曰。檢官拿處事。道臣推考事。竝只依回啓施行爲旀。大凡殺獄文案。實因屢換。傷處屢改。則雖已完決。決不可歸之成獄。至於此獄。其爲疑晦。不但在於實因與傷處也。囚者未必爲正犯。逃者未必爲干連。然則正犯。可謂未及査得。而結案已成。獄事究竟。豈非大是訝惑處也是旀。況旀所謂正犯。無出於兄弟二人之間。非光連卽光贊也。設令在逃之光連。眞是元犯是良置。惟此就捕之光贊。以光連之兄。自初自當者。參以人情。固是當然之事兺不喩。回啓中。所謂屍親。急於償命。未暇計其爲首爲從云云。卿果說得辭案中肯綮處。而光贊兄弟。拳踢交加之時。毆打者必蹴踏。蹴踏者必毆打云云。卿之所見。尤甚的當是如乎。雖於尋常醉鬪之殺死。此等獄案。屬之戲殺之科是隱則。又若本獄事。始初下手。出於爲父雪憤之心。末後承款。又出於代弟償命之意。跡旣可恕。情尤可愍。藉令跟捕光連。畢竟決折。必當惟輕。律文中。亦無以一事而長幼竝坐之文。與其許久滯繫。曷若從速勘放。罪人。特爲減死定配爲良如敎。
정조 4년
義禁府啓目。李遠培段。依大明律杖八十收贖。告身盡行追奪。徒一年定配。私罪照律事。傳曰。依允。功議各減一等爲良如敎。
정조 4년
庚子十月十九日辰時。上御宣政殿。晝講入侍時。知事黃景源。特進官徐有慶。參贊官李養鼎。侍讀官洪明浩。檢討官李兢淵。假注書曺亨壽。編修官文采五。記事官李集斗。宗臣花陽君榷。武臣副護軍徐有和。大司憲鄭一祥。獻納柳孟養。以次進伏訖。上讀前受音訖。明浩進讀。自孟子謂齊宣王曰王之臣。止王顧左右而言他。上讀新受音訖。上命陳文義。明浩曰。孟子以上二說。設問。王皆答之而至於四境不治。顧左右而言他。齊王初無願治之意。自反之心。則不足與有爲也明矣。蓋四境之治。雖在人君之一身。而百官各盡其職。然後四境可治。上所云士師能治。亦爲治四境之一端也。殿下御極以後。奮勵圖治。于今幾載。宜乎四境大治。而每以治不徯志。至有中朝之發歎。此無他。聖上獨勞於上。而內外百官。不能盡職之致也。百官之盡其職。其本亶在於殿下導率之如何耳。於此等處。伏願留神焉。兢淵曰。此章卽孟子說問二事。以及於四境之不治。將以待齊王之發問。而有所陳告也。齊王急於護疾。不思救藥。終至於顧左右而言他。使孟子救民之善策。經邦之良謨。竟不得施行。此是千古之恨也。齊王之憚於自責。恥於下問者。豈非後世之監戒處乎。伏願體念焉。上曰。齊王之顧左右言他者。雖若護短遂非。而其中實有自媿之心。故不能答孟子之言。謂之羞惡之心。善端之發。可也。兢淵曰。顧左右而言他者。果有羞惡之意。雖謂之善端發見。可也。而不知擴充之道矣。上曰。經筵。亦陳文義。景源曰。孟子問四境之內不治則如之何。王顧左右而言他。甚可惜也。孟子之意。蓋望其求助。而王不求助。故孟子不敢復言也。今殿下。遇災求言。而群下尙無一人進言者。尤豈非可惜之甚者乎。上曰。予以十條自責。下敎求言。雖匹庶皆可言也。況卿以經筵。豈不可言乎。景源曰。臣以兩朝舊物。雖不求言。苟有所見。敢不書進乎。聖敎鄭重。臣當思其可言者。或陳箚或面陳。以效區區之誠矣。上曰。特進官。亦言文義。有慶曰。四境之內治不治。專係人主一心之如何。人主苟以四境之不治爲憂。則其不治。可轉以爲治。伏願殿下。以四境之治留意焉。上曰。參贊官亦言之也。養鼎曰。上下番。旣已悉陳。臣別無可達者矣。上命書傳敎曰。方帶校正官。館官又不備。獻納柳孟養。仍任前職。牌招察任。大司憲鄭一祥啓曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。請梁山郡定配罪人錫達。依律處斷。上曰。不允。請大靜縣定配罪人聖中。亟令王府。設鞫嚴問。期於得情。夬正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。亟停勿煩。請楸子島定配罪人趙嵎。亟寢酌處之命。仍令王府。設鞫得情。快正王法。上曰。亟停勿煩。請薪智島荐棘罪人瑩中。設鞫嚴問。夬施當律。上曰。不允。請濟州牧定配罪人後樂。亟令王府。更加嚴鞫。期於得情。上曰。不允。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。上曰。不允。請楸子島安置罪人李普行。亟令王府。拿鞫嚴問。上曰。不允。請還寢罪人柱翼安置之命。亟令王府。設鞫得情。夬正王法。措辭竝見上上曰。不允。又啓曰。新除授掌令高益擎。時在全羅道長興地。請斯速乘馹上來事。下諭。上曰。依啓。又所懷。日前雷異。至再至四。仁愛之天。殆若諄諄然警告。上心震惕。責躬求言。屢次減膳。逐日晉接。以盡修省之方。在廷諸臣。孰不欽仰。而第念挽近以來。冬月之雷。無歲無之。故人心狃安。有若常事。遇災則警。過災輒弛。上下交修之方。不免有始而鮮終。前後責勉之敎。非不至誠勤摯。而群下之奉承。率多乍行而旋止。彌縫姑息。都無誠實底意。以此之故。朝綱之解弛。猶夫前日。民生之困悴。亦猶前日。聖明獨憂於上。治效愈邈於下。以致有十條責己之擧。此莫非今日群下不誠之罪。而殿下亦宜先從聖躬。始視聽言動。盡合天則。孜孜終始。事事振勵。則庶幾天心克享轉災爲祥。豈不休哉。伏願益勉聖心。董飭群下。一政一令。莫不誠心做去。以爲消弭之方焉。雖以近日懲討事言之。舊逆未誅。新逆層生。天討尙遲。王章未伸。上下相持。至今寬貸。此實臣等沬血之誠。不足以上格。而然而在殿下奉天行討之道。固不當一例靳允也。亦願亟揮乾斷。夬賜兪音焉。至於柱翼之情節。何等凶悖。而屢月爭執。尙靳設鞫之命。一向在囚。致稽究覈之擧。王章之不嚴。輿情之益激。當如何哉。此亦今日刑政之失於太寬之致也。特下處分。明示典刑。則亦可爲應天以實之一端。是臣區區之望也。上曰。上款事留意。下款事靳持。亦非無意也。命退。諸臣以次退出。
정조 4년
庚子十月十九日申時。上御誠正閣。同副承旨入侍時。同副承旨鄭志儉。假注書權中憲。編修官文采五。記事官李集斗。以次進伏訖。上曰。武臣殿講不通人員。竝令入直。使之能誦後。出直之意。曾有下敎矣。今姑不能而尙入直者。幾人。能誦。而已出直者幾人乎。命注書權中憲。出去知入。賤臣。承命出來。列書在直十三人姓名以入。上命退。諸臣以次退出。
정조 4년
行都承旨李𡊠坐。左承旨徐有防病。右承旨朴祐源坐。左副承旨李養鼎坐。右副承旨吳大益坐直。同副承旨鄭志儉坐直。注書鄭東浚病金載瓚病。假注書曺亨壽仕權中憲仕直。事變假注書任長源仕。
정조 4년
李𡊠啓曰。明日常參經筵。取稟。傳曰。只晝講。
정조 4년
又啓曰。卽者檢閱李集斗。因正言李夔疏。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍直牌招入直。何如。傳曰。原疏捧入。